PEŠAVÁR. Pri sobotňajšom útoku ozbrojencov na zhromaždenie v dedine v severozápadnom Pakistane došlo k únosu približne sto mužov.
Podľa pakistanskej vlády stojí za únosom hnutie Taliban a má byť odvetou za podporu dedinčanov súčasnej vláde, informovala agentúra Reuters.
Podľa informácii, ktoré agentúre poskytli traja miestni pakistanskí úradníci, došlo k únosu v odľahlej pakistanskej kmeňovej oblasti Orakzaí a v oblasti Khyber na hraniciach s Afganistanom.
Z asi sto unesených mužov ozbrojenci neskôr prepustili štyridsať.
"Pakistanská vláda nemá v týchto kmeňových oblastiach kontrolu. Od miestnych ľudí sme počuli, že kmeňoví starešinovia už poslali svojich vyslancov vyjednať s Talibanom bezpodmienečné prepustenie unesených dedinčanov," povedal jeden z miestnych úradníkov.
Útok prišiel v čase mierových rokovaní, ktoré hnutie vedie s pakistanskou vládou.
V súčasnosti sa v hnutí vedú spory či obnoviť oficiálne prímerie s vládou, ktoré trvalo od 1. marca do 10. apríla.